**Téma týždňa: Mamičke z lásky**

**Týždeň: 4.5. – 7.5.2020**

**Pondelok**

**Vzdelávacia aktivita: Kvietok pre mamku**

Deti, dnes urobíte pre svoju mamičku kvietok.

**Budete potrebovať:** lego stavebnice

Všímajte si farby, počet jednotlivých lego kociek a tvar kociek.

V prílohe 1,2, vám posielam návod na zhotovenie kvetu, ale samozrejme každý si môže zhotoviť svoj vlastný kvietok podľa fantázie.

A nezabudnite ho podarovať mamke.

Príjemnú zábavu 😊

**Príloha 1**



**Príloha 2**



**Utorok**

**Vzdelávacia aktivita:** Zmazané obrázky

Dnes, deti, budete dokresľovať chýbajúce časti rôznych obrázkov.

Najprv si rozcvičte rúčky kreslením na veľkom papieri (tak, ako to robím v MŠ – čarbanice). Zoberieš ceruzku do pravej ruky a kreslíš krivé čiary (otvorené, zatvorené). Ak si si pravú rúčku už dostatočne precvičil, tak zoberieš ceruzku aj do ľavej rúčky a všetko zopakuješ aj ľavou rúčkou. Na záver rozcvičky, zoberieš do obidvoch rúk ceruzku a kreslíš naraz obidvomi rukami 😊.

Teraz môžeme začať. Pozorne si popozeraj neúplný obrázok a povedz čo to môže byť. Pokús sa dokresliť celý obrázok a môžeš ho vyfarbiť.

Príloha 1 – pospájať prerušovanú čiaru do súvislej čiary (rozcvička), vyfarbiť

Prílohy 2 – 4 – dokresliť chýbajúcu časť obrázka na pravú stranu papiera, pomenovať a vyfarbiť

Príloha 1



Príloha 2



Príloha 3



Príloha 4



**Streda**

**Vzdelávacia aktivita: Báseň o mamičke**

**Budeš potrebovať:** korálky, alebo malé lego kocky, fazuľky, šošovicu (hocičo čo nájdeš doma), farbičky, pracovný list z prílohy 1.

Pred sebou máš pracovný list, na ktorom sú nevyfarbené srdiečka. Mamka ti prečíta báseň a ty pozorne počúvaj. Ak budeš počuť slovo **mama,** **mamička**, polož jednu korálku, alebo hocijaký iný drobný predmet na papier pred sebou.

Po prečítaní básne, spočítaj korálky a výsledok povedz mamke. Teraz si zober červenú farbičku a vyfarbi taký istý počet srdiečok, koľko si narátal korálok**. Do stredu papiera nakresli svoju mamičku. Hotový obrázok podaruj mamke.**

  **Mamičkino poď - Ján Navrátil**

**Mama** má v očiach nezábudky,

na lícach beláska.

Keď mi je clivo, povie: „Poď,

**mamička** si ťa poláska.“

A dych má ako harmanček,

čo kvitne na lúkach.

Keď ublížiš si, povie: „Poď,

**mamička** ti to pofúka.“

Nadídu mrazy, prituhne,

A vietor kopí záveje.

Už pri dverách ma čaká: „Poď,

**mamička** si ťa zohreje.“

I v strachu iba ku nej bežím,

na perách joj! A bieda!

Otvorí náruč, povie: „Poď,

**mamička** si ťa nedá.“

Príloha 1



 



Štvrtok

Vzdelávacia aktivita: **Prekvapenie pre mamičku**

Dnes, deti, budete modelovať, ale najprv spolu s mamkou si pripravíte modelovaciu hmotu.

**Budete potrebovať:** 2 poháre polohrubej múky

 1 pohár soli

 1 pohár vody

* valček na cesto, príborový nôž na vykrajovanie, temperové (vodové farby), štetec, voda, rôzne drobné strukoviny na výzdobu, maketa srdiečka (vystrihnite prosím deťom z tvrdšieho papiera)

Deti, najprv poriadne zmiešajte vodu so soľou. Postupne pridávajte múku a zmes rukou mieste pokiaľ nevznikne cesto, ktoré sa nelepí (to isto zvládnete aj bez mamkinej pomoci).

Zoberte kúsok hmoty a rozvaľkajte na hrubšiu placku. Ak to už máte urobené na placku položte maketu srdiečka a opatrne príborovým nožom vyrežte srdiečko (ak urobíte dierku, môžete navliecť šnútku a mamka má náhrdelník). Môžete si takto vyrobiť aj rôzne iné tvary - guličky, ktoré navlečiete pomocou ihly na niť(náhrdelník). Vzniknuté výrobky namaľujte temperovými farbami a vyzdobujte rôznymi strukovinami (hrach, šošovica,fazuľa), ktoré jemne vtačíte do hmoty.

Keď výrobok uschne, podarujte ho mamičke 😊